निवडणुकीसाठी जरी या पंढरपूर मतदारसंघात नियमावली लागू नसली तरी प्रचारामुळे इथं कोरोनाविरुद्धच्या लढाईचे सगळे नियम पायदळी तुडवले जात आहेत. यात कोणत्याही पक्षाचा अपवाद नाही. राष्ट्रवादीचे भगीरथ भालके तर भाजपचे समाधान आवताडे यांच्यात ही मुख्य लढत होतेय.

प्रचाराची पातळी काय दर्शवते?

देशभरात कोरोनाचा सर्वांत जास्त फटका महाराष्ट्राला बसला आहे. मुंबई, पुणे, नाशिकसारख्या मोठ्या शहरांप्रमाणे इतर सर्व जिल्ह्यांना याचा त्रास भोगावा लागत आहे. रेमडेसिव्हीर, ऑक्सिजन, लस अशा सर्व आवश्यक वस्तूंचा तुटवडा भासत आहे. परंतु शेजारच्या जिल्ह्यांमध्ये युद्धपातळीसारखी हातघाईची लढाई सुरू असताना सोलापूर जिल्ह्यातील पंढरपूर मतदारसंघात मात्र राजकीय नेत्यांनी केवळ निवडणुकीवर लक्ष केंद्रित केलं आहे. 

ज्या स्थानिक प्रतिनिधींचं म्हणजे भारत भालके यांचं निधन कोरोनामुळे झालं त्यांच्या मृत्यूच्या कारणाचा विसर काही महिन्यांतच नेत्यांना आणि राजकीय कार्यकर्त्यांना पडला याबद्दल सर्वत्र आश्चर्य व्यक्त केलं जात आहे.

नेत्यांनी या परिस्थितीतही एकमेकांची उणीदुणी आणि वैयक्तिक टीकेवर भर दिलेला दिसतो. कोरोनाच्या या काळात प्रचारामध... आणखी 4000 वर्णांसाठी लेख सुरू ठेवा:
्ये विकासाचे, आरोग्याचे, आरोग्यसेवेचे मुद्दे येण्याऐवजी वैयक्तिक टीकेचे मुद्देच गाजत आहेत.

'टरबूज-खरबूज-चंपा'

या निवडणुकीसाठी होत असलेल्या प्रचाराकडे पाहिले असता राजकीय नेते नक्की कोणत्या मुद्द्यांना महत्त्व देतात असा प्रश्न पडू शकतो. पंढरपूरच्या शिवाजी चौक येथे झालेल्या सभेत राष्ट्रवादी काँग्रेसचे नेते आणि उपमुख्यमंत्री अजित पवार यांनी भाजपचे प्रदेशाध्यक्ष चंद्रकांत पाटील यांचा चंपा असा उल्लेख केला. तसेच त्यांच्यावर टीका करताना टरबूज-खरबूज असे शब्द वापरले आहेत. 

भगीरथ भालके यांचा अर्ज भरण्यासाठी जयंत पाटील पंढरपूरात दाखल झाले होते (30 मार्च)

चंद्रकांत पाटील यांच्यावर टीका करताना अजित पवार म्हणाले, "चंद्रकांत पाटील यांनी कधी कुठलीही संस्था काढलेली नाही, कुठलीही बँक किंवा कारखाना चालवलेला नाही, कुठलीही विकास सोसायटी किंवा मजूर सोसायटी चालवलेली नाही. टरबूज-खरबुज सोसायटी कधी काढली नाही. त्यांना ग्रामीण भागाच्या प्रश्नांशी काहीही देणघेणं नाही. नरेंद्र मोदी साहेबांच्या झंझावातामुळे त्यांना लॉटरी लागलेली आहे."

त्यानंतर अजित पवार यांनी चंद्रकांत पाटील यांच्या नावाच्या आद्याक्षरांचाही उल्लेख केला आणि त्यांच्यावर टीका केली. ते म्हणाले, "अजित अनंतराव पवार म्हणजे अअप तसंच चंद्रकांत पाटील म्हणजे चंपा असा शॉटफॉर्म होतो. हे कुणी जरी आले, तरी तुम्ही त्यांचं काहीही ऐकू नका. ते टिकाटिप्पणी करतील. पण तुम्ही त्यांच्याकडे लक्ष देऊ नका."

चंद्रकांत पाटील यांचे उत्तर

अजित पवार यांनी नावावरुन अशी टीका केल्यानंतर चंद्रकांत पाटील यांनीही त्यांना उत्तर दिले आहे. "मला चंपा म्हणणं बंद करा अन्यथा मी सुद्धा पार्थ पवार आणि इतरांच्या नावांचे शॉर्टफॉर्म्स सांगेन", असं उत्तर त्यांनी दिलं आहे.

मतदान संपल्यावर खरी परीक्षा

राजकारण्यांना लोकांचं लक्ष अन्य ठिकाणी वळवण्यात यश आलं आहे असं मत सोलापूर येथील सकाळचे वरिष्ठ उपसंपादक संजय पाठक व्यक्त करतात. 

बीबीसी मराठीशी बोलताना पाठक म्हणाले, "सर्व महत्त्वाचे मुद्दे, पंढरपूर मतदारसंघाचे मुद्दे बाजूला ठेवून लोकांचं लक्ष अशा प्रकारची टीका, कोट्या, विनोदांवर, प्रचारावर आणण्याचं काम राजकीय नेत्यांनी केलं आहे."

ते म्हणाले, "प्रचारसभेजवळ एखादं लग्न असेल तर तिथं फक्त 50 लोकांना परवानगी आहे. मात्र प्रचाराला हजारो लोक उपस्थित राहात आहेत. त्यांना कोणतेच नियम नाहीत. लोक तसेच मास्कविना, सोशल डिस्टन्सविना,...